एक दिन देवराज इन्द्र ने अस्त्र-विद्या के मर्मज्ञ अर्जुन से कहा कि ‘प्रिय अर्जुन! अब तुम चित्रसेन गन्धर्व से नाचना और गाना सीख लो।’ कुछ समय पश्चात् अर्जुन इस विद्या में प्रवीण हो गए। स्वर्ग में अर्जुन के दिव्य गुणों से उर्वशी नामक देव अप्सरा अर्जुन पर मोहित हो चुकी थी और मन-ही-मन उसको वर लिया था। एक दिन अवसर पाकर उर्वशी ने कहा कि ‘मैं आपके गुणों का वर्णन सुन आपको पाने की प्रेरणा से आई हूँ। मेरा मन आप पर लग गया है। मैं काम के वश में हूँ। बहुत दिनों से मैं लालसा कर रही थी। आप मुझे स्वीकार कीजिए।’ उर्वशी की बात सुनकर अर्जुन संकोच के मारे धरती में गड़-से गए। उन्होंने अपने हाथों से कान बंद कर लिए और बोले- ‘हरे हरे, कहीं यह बात मेरे कान में प्रवेश न कर जाए। देवि! निःसंदेह तुम मेरी गुरुपत्नी के समान हो, मैं यही सोच रहा था कि पुरूवंश की यही आनन्दमयी माता हैं। तुम्हें पहचानते ही मेरी आँखें आनन्द से खिल उठीं। देवि! मेरे संबंध में और कोई बात सोचनी नहीं चाहिए। तुम मेरे लिए बड़ों की भी बड़ी और मेरे पूर्वजों की जननी हो। जैसे कुन्ती, माद्री और इन्द्रपत्नी शचि मेरी माताएँ हैं, वैसे ही तुम भी पुरूवंश की जननी होने के कारण मेरी पूजनीय माता हो। मैं तुम्हारे चरणों में झुककर प्रणाम करता हूँ, मैं तुम्हारा पुत्र के समान रक्षणीय हूँ।’